Lucas leiab, et Gruusia on langenud oma vaenlase lõksu. Stsenaarium oli järgmine: esiteks talumatud provokatsioonid, seejärel nendele vastuse ootamine ja lõpuks omakorda vastamine ülekaaluka sõjalise jõuga ja diplomaatiliste  alandustega. Lõuna-Osseetia üle kontrolli saavutamine on olnud aastaid Gruusia prioriteet, kuid keegi ei soovinud seda saavutada sõjaliste vahenditega. Gruusia strateegia oli kasutada pehmemaid mõjutusvahendeid, nagu jõukuse lubamine ja korruptsiooni vastu võitlemise edusammude rõhutamine. See vastandub teravalt Lõuna-Osseetia isolatsionismile ja onupojapoliitikale, mida rahastatakse salakaubavedamise ja Vene subsiidiumidega.